text:
Zan'Andria Doia
Zan'Andria Doia (Zena, 1539 – 2 frevâ 1606), armiraggio e polittico zeneize, figgio do Zanetin, pronevo e successô do Dria Doia.
Indiçe
Biografia[Càngia | modifica wikitesto]
O nascette a Zena a-i primmi do 1540, da Zanetin e da Ginetta Çentrioña, figgia d'Adammo, o famozo ommo d'affæ e banchê. Segondo quant'o l'afferma in avertua da so aotobiografia, sciben che inte di atri passi da mæxima o pagge antiçipâla a-o 1539.
I destin do personaggio son tutti incioxi inte l'origine familiâ e inti avegnimenti che marcon i primmi anni da so vitta. O poæ Zanetin, figgio de Tomaxo, coxo de primmo grao do Dria Doia, do quæ o fu un di ciu streiti conlaboatoî, o moì into 1547, amaçao inta conzua do Gian Loigi Fiesco. O vegio Dria Doia o se pigiò cua do zoeno Zan'Andria e o l'allevò destinandolo a-a so succescion: comme nara o mæximo Doia inte l'aotobiografia (un interessantiscimo scrito redæto a-a fin da vitta, probabilmente a-i primmi do '600, quande - comme scriveiva a-o granducca de Firençe - o viveiva da "vegio aretirao": [1] da l'etæ "d'œutto anni me condusse seigo o Prençipe segnô mê e de continno o me feççe, in tutte ri ócaxoìn s'ófèrsan, navegâ con seigo". E prócupaçioìn do Dria no se limiton però solo a formâ un comandante de galee, un armiraggio pe a Spagna (incarego che o Doia o razonse solo molti anni doppo a morte de l'avo); o Dria o curò che inta persoña do Doia se ricostitoisse ascì un'unitæ patrimoniâ e de poei, quæ o l'ea ariescio a costrue doppo a grande aliança co-o Carlo V.
Exemplâ quindi a "programmaçion" matrimoniâ: za into 1550 fu definio i termi do contræto matrimoniâ con Zenobia, figgia de Marc'Antogno Doia di Carretto (figgio da Peeta De Mai [Uzodemâ], maiâ in segonde noççe da-o Dria); un di sequæi de sto contræto o l'ea che o prinçipato de Merfi (transfeio da-o Dria a Marc'Antogno) o saiæ passao pe succescion a-a Zenobia, de moddo da ritornâ inta famiggia d'origine a-a so morte. No fu questo però solo un maiezzo "dinastego" e d'interesse; l'êse cresciui pe di anni da zoeni inta mæxima caza o feççe sci che se formesse una soda e dueive union: inta so aotobiografia o Doia no solo o scriviâ "de l'inclination grande che hebbi sempre de mariame con Donna Zenobia", ma o l'aregordiâ ascì "l'êsse stæto da ri unz'anni in sin a ri quattorze sempre molti giorni, settemañe e meixi intre uña caza comme persoñe che haveivan da êsse mario e moggê". Inte dispoxiçioin ch'o dette pe o so mortóio into 1604 o l'ordenò che inta man scinistra foise posto una ciocca di cavelli da Zenobia (ch'a l'ea za morta into dexembre do 1590).
L'educcaçion do Doia a fu affidâ a-e cue do bologneize Plinio Tomaxello, da-i dexe a-i dîsette anni (ma ch'o-o seguì doppo ascì, a-e Gerbe, presempio, dond'o se meitò a definiçion de "meistro de gramattica" da parte do Peo Maciavello, appellativo che lê o refuò sdegnozamente).
Remonta foscia a questi anni a pascion do Doia pe o zœugo, ch'a ghe feççe perde, e guâgnâ, de miggiæa de scui, coscì comm'o conta in di gustoxi passi da so aotobiografia. Tanto se dimostrò inti anni oculao amministratô de lê e de so richeççe, tanto però ghe fu ascì inta so personalitæ una componente d'amô do reizego: no a caxo in sce 'na so medaggia gh'ea scrito o motto "omnia fortunae committo".
Ma a-o prinçippio a fortuña proppio a no l'asciste inte prœuve in sciô mâ: into 1556, sostançialmente a-a so primma sciortia con rollo de responsabilitæ, a flotta de dozze galee da lê comandâ a finì in gran parte in sce-i scœuggi da Corsega (sarvandose solo a so "Patroña").
Inte l'aotobiografia o Doia o pâ incorpâ de l'accheito i pilotti de galee, azonzendo da pœu de conscideraçioin de carattere ciu generâ insci-ô problema do rollo do comando: "resciorvei mi fra mi mæsmo a l'ant'hora ro poco se puœ nisciun generâ riposâ in questa profescion de gente ordenaria, bassa e merçenaria, et començei a usâ mao fadiga in savei e vei ogni cosa, et pensâ introdue zoveni nobili che imprendessan".
Çerto l'è che questo incidente, coscì comme o de poco succescivo dizastro de Gerbe, o feççe sci che se diffondesse ben fito de voxe in sce-e so capaçitæ de condutê: quarcun di so avversai o doveiva avei azonto ascì de voxe in sciâ so "desdiccia", se inte 'n articolao "Discorso sorve ro generalægo dro mâ" (scrito, probabilmente a-o prinçippio di anni Sciuscianta, da quarche so conlaboatô, foscia o Tomaxello mæximo [2] se doveiva dedicâ spaçio a controbatte i afermaçioin de quelli che "solan ... poñe fra re boñe parte che ro generâ o l'ha d'havei, ra boña fortuña".
Comunque questi primmi anni de aprendistato no fun tutti negativi, percose o Doia o seppe rendise utile segge inta guæra de Corsega, segge inte quella de Siena, segge ancon in quella che i spagnolli condussan da Nappoi contra Paolo IV sotta o comando do ducca d'Arba. Co-e so galee o Doia o contriboiva fattivamente a-o trasporto di tercios in sce-i despægi fronti do conflito ch'o vedeiva protagonista a Spagna. L'è vea comunque che a-o serviççio regolâ o Doia o fava távòtta succede di periodi inti quæ o "attendeiva a zœughi e a piaxei", ò inti quæ o l'andava "in corso", pe rimpinguâ e casce de famiggia, alloa, a so giudiççio, do tutto dissestæ da-a munifica politica do Dria e da-i ritardæ pagamenti spagnolli: inte 'n' "instruçion" do 1568 o scriveiva che inti urtimi anni de vitta do Dria "incomençò ra caza nostra a dechinâ, et poco mancà ch'a no l'andasse a fondo".
Inte pagine de l'aotobiografia questo problema o ricore co-ina frequença squæxi axilante, anche perchè apè do gran Dria gh'ea o sœuxoo Marc'Antogno Doia do Carretto ("sospettozo, parco e dexiderozo de quiete") che co-o Dria o mostrava avei poco in comun. O Zan'Andria, invece, o dexidiava "accattâ honô et roba". Avendo presente questa deciaraçion squæxi "programmatica" se pœu foscia capî o personaggio, ch'o l'ha sciuscitao delongo di giudiççi no guæi elogiativi, e soventi do tutto critichi.
I contrasti a l'interno da famiggia zonzettan a un ponto tâ che se profilò una rottua tra o Dria e o Marc'Antogno, tanto da spinze o Dria a çercâ de levâ o Stato de Melfi a-o do Carretto, pe investîne o Zan'Andria; lê però o l'ariescì (graçie ascì a un viægio inta primaveia do 1558 a Bruxelles, donde alloa gh'ea a corte impeiâ) a riapaçificâ i doi e a çelebrâ finalmente o maiezzo co-a Zenobia ("sença nisciuña sciorte de festa").
In questi anni a Zena començava a coagulâse e a manifestâse despæge forme de critica e d'ópoxiçion a l'egemonia da nobiltæ "vegia" e a-o rollo preminente do Dria Doia into panoramma çittadin. De seguo se rifeisce a-e dificortæ politiche do Dria l'invio do Zan'Andria a Brussel, into zenâ 1559, pe 'na miscion, da quæ s'attrœuva solo che di stiggi cenni inta so aotobiografia. O Doia, zonto a Bruxelles o 19 zenâ, o l'ea latô de 'n' "instruttion" ch'a l'aviæ dovuo leze segretamente a-o re de Spagna. Cos'o contegnisse questo documento o Doia o no-o dixe, ma confrontando quello ch'o scrive con quante risurta da fonte spagnolle, risurta evidente che o vegio Dria o domandava a-o Feipo II un intervento militâ a Zena. O conflito franco-spagnollo tuttavia o l'aiva preizo zœumoæ di atre stradde: a paxe a se profiava vexiña e, comme se scriveiva inta cançelaia spagnolla, una spediçion militâ contra Zena a saiæ stæta troppo peigoza e costoza. L'ea megio tegnî Zena co-e boñe e no co-a violença.
O profondo affetto pe o Zan'Andria o l'emerze ciæo da-o testamento che o Dria o redasse proppio quande questi o s'atrovava a Bruxelles: a lê saiæ anæto e galee, o ducato de Tursci, a càrega de protonotaio do Regno de Nappoi, mentre a-o fræ do Zan'Andria, Pagan, o destinava i feüdi apeninnichi e quello da Lœua, una votta appartegnui a-i Fieschi. Ma corpisce sorvetutto e paole co-e quæ o giustificava o fæto ch'o no voeiva che o Zan'Andria, o l'avesse di cuoei testamentai: "et quia cognoscit dictum ill.mum Doia Io. Andream iam virtutibus et prudentia virili preditum et ornatum ita ut alieno regimine non indigeat, cum sit ipse aptus ac idoneus alios regere et gubernare, ita non vult quod sit sub cura alterius curatoris" [3].
O Zan'Andria o trascorse o resto de l'anno (ch'o l'aviæ posciuo ese fatidico pe a dezarmâ Repubbrica zeneize) segondo di moduli e scanscioin che saieivan da alloa vegnue pe lê abitoæ: a corte d'inverno, preparativi inta primaveia, co-a flotta inta stæ e into primmo aotunno; comme o mæximo o scintetizò inte l'aotobiografia: "me foì sempre honorao speron a inscî ra stæ a servî con re garie e a andâ l'uverno in corte", quella corte coscì piña de intrighi, diviza tra e despægie façioin (lê alantô o s'arembava a-o Ruy Gómez, mentre o sœuxoo o fava rifeimento a-o concorente ducca d'Arba), quella corte inta quæ e ritoalitæ e e precedençe a favan da padron, ma "donde - o scrisse - son se pœu dî allevao".
A battaggia de Gerba[Càngia | modifica wikitesto]
A fin do 1559 a vidde però o Doia impegnao co-o resto da flotta inti preparativi da spediçion ch'a l'aviæ dovuo portâ in Affrica un grosso contingente de truppe, pe a ciu votte progettâ conquista de Tripoli, e ch'a se tramuò da pœu into dizastro de Gerbe.
Doppo un longo sogiorno a Mâta, finalmente into frevâ do 1560 o còrpo de spediçion o partì pe l'Africa settentrionâ. Za int'o viægio de trasfeimento o Doia o s'amaotì gravemente tanto da pregiudicâ a so parteçipaçion effettiva a-o comando de l'impreiza. L'aotobiografia a l'è naturalmente ricchiscima de detaggi inta riconstruçion menua di avegnimenti che porton a flotta e e truppe spagnolle into cû-de-sacco de Gerbe. A maotia do Doia a comportò de paleize divixoin de valutaçion e de comportamento tra i capitagni de galee zeneize; e un rollo de mediaçion, a-o quæ foscia o no l'ea preparao, assonse l'aregordao Tomaxello. Çerto l'è che o Doia, reizose conto da poscibilitæ de l'arrivo de galee turche, o çercò in ogni moddo de convinçe i atri comandanti, e sorvetutto o Medinaceli, a partî e a levase da 'na poxiçion inta quæ l'ea difiççile difendise. A stoiografia œuttoçentesca, inte spiegaçioin do dizastro, a l'ha pontao o dio accuzatô insci-ô Doia e in sce i atri zeneixi "interessæ" a portâ in sarvo e so galee ciutosto che a combatte; in realtæ a spediçion a l'ea partia troppo tardi, sença poei contâ in sce quell'elemento de sorpreiza ch'o l'aviæ posciuo invece (foscia) ese risolutivo.
Sarvaose con pochi atri, o 25 mazzo o Doia o scriveiva a Feipo II: "me duœ ben assæ l'havei perduo roba, ma da l'atro canto me consôro de non havei perduo honô essendome sempre protestao et havendo antiveduo quello che poeiva intravegnî, ni poendo mi remediâ se non con desobedî et fâ de testa mæ" [4]. A "roba" persa a l'ea costituia da sette galee "rinforçæ" (tanto che o vegio Dria, inti codexilli testamentai do 24 settembre, o stabilì che a-o Doia, pe a ricostruçion da flotta, andesse ascì tutti i crediti ch'o l'aiva, otr'a Fasciœu, veo e proppio scimbolo mateiâ da succescion).
Co-e quattro galee arestæ, insemme con uña do Steva De Mai - co-o quæ o l'ea alloa in ottimi rapporti, guastæse da pœu inremediabilmente inti anni Ottanta - o Doia o se misse torna "in corso" sperando inte quarche "notabile fattion". Ma, de fæto, poco ò ninte o concluse.
O 25 nov. 1560 vègne a morte o Dria, e s'arvì coscì un diffiçile problema de "succescion": o Doia o se sentiva l'erede no solo e tanto di ben ("posso dî con veritæ che tutto quello che restò a mi non vareiva çento miria scui ... e sorve d'esti gh'eran assì quarche debiti", o scriveiva inte l'aotobiografia), quanto do rollo politico-militâ ricoverto da l'avo, sorvettutto in rapporto a-a Spagna, ciu che verso a realtæ çittadiña zeneize: inta so aotobiografia (arrivando questa solo fin a-o 1562) pochi son i rifeimenti a-e lotte politiche, che pù ean alloa vive, in quanto o Doia l'aiva visciuo scin a l'ant'oa gran parte do tempo fœua de Zena ò in sce-e galee. O Dria o l'aiva nominao da quarche anno so lœugotenente, ma ço vaiva scin che l'ea vivo o vegio condutê. A-a so morte se presentò tutti i problemi e i óbieçioìn prevedibile inte 'n caxo comme questo: a zoena etæ do Doia; o fæto ch'o no se foise distinto inte quarche "notabile fattion"; o fæto da naçionalitæ italiaña pe un'ata carega spagnolla, pe a quæ gh'ea tanti atri concorenti, dotæ de lignaggio oltre che d'esperiença.
O Doia o l'intrapreize subito o viægio pe a corte, co-a spiança de poei conseguî inmediatamente l'obiettivo da nommina - "tanto ingannao in mi mesimo che me pareiva meritalo" -, nonostante che primma da partença o potente e esperto avo materno, Adammo Çentrion, o l'avesse avertamente dissoazo.
Gh'ea stæto ascì chi aveiva, foscia in quest'ócaxon, redæto o za aregordao "Discorso sorve o generalato", into quæ no solo se controbateiva e poscibile obieçioin a-a so nommina, ma sorvetutto s'aduxeiva i motivi pe-i quæ l'ea ben attriboî a un "privao" zeneize tâ carega: s'aregordava e scelte do Carlo V, uzo a attorniâse de conlaboatoî de ciu despæge naçionalitæ; l'importança strategica de Zena ("pre quella stradda se soccorre e prove' e in un çerto senso se ligan tutti ri stati de S. M."); l'exigença che "ro generâ o sæ potente per forçe soe proprie e pre aderenti de stato, d'amixi et de parenti", evidente reciammo a quell'integrao scistema creditiççio-navâ che i patriççi zeneixi ean ariescii a costrue.
O viægio o se resciorvette pe çerti aspetti inte 'n veo e propio insucesso, perchè a posta a l'ea troppo ata, perchè o Doia mæximo o l'annotò comme foise "uña paççia ... pretende êsse de 21 anno Generalissimo". In sciô momento a sconfita a ghe parse cœuxente, perchè in fondo ghe fu solo riconosciuo di driti inti tratamenti a corte, che o poneivan in ato inta gerarchia de ritoalitæ e do protocollo; a corte o s'adeguò a uxi e mainee, segge spendendo miggiæa e miggiæa de scui a-o zœugo, segge imprendendo l'arte sottî de l'intrigo e da discimulaçion.
Lasciao a Madrid o Plinio Tomaxello ("perchè dexirava levâme da presso chi me dixeiva a re votte liberamente ri mê erroî"), o Doia o tornò a Zena co l'intento de mette in orde a so scituaçion economica; i spagnolli aveivan sci pagao una parte di precedenti debiti acumulæ verso o Dria Doia, ma bezœugnava rimette in orde a flotta, ch'a no l'aiva ciu scivernao a Zena da doppo e Gerbe.
Into contempo o Doia o preize a ócupâse ascì da scistemaçion da villa de Fasciœu, començando una serie de loei de ampliamento de l'aa verso a çittæ; Fasciœu a costituì delongo pe lê quarcosa de esençiâ e de centrâ, segge comme scimbolo do poei e do prestigio razonti, segge comme elemento rappresentativo da continoitæ famigiâ (e de l'adexon, quindi, a-o progetto do Dria). Scin a-a so morte o no smisse mai de ampliala, aquixindo, de man in man, de propietæ confinante, trasformando o giardin (ch'o l'ea consciderao un di ciu interessanti inte l'Italia do tempo), introduxendo di elementi nœuvi inte l'architettua da villa, coscì comme into scistema da decoraçion.
Valutando l'insemme di interventi, G. Gorse o l'ha parlao de "change towards a more cosmological-imperial interpretation", ma o l'ha sottoliniao comme into complesso o Doia o l'agge desgugeito un rollo de conservatô de l'incianto originaio progettao da-o Dria, quande zœumoæ o gusto do tempo o l'evorveiva verso di atri modduli stilisteghi.
O Doia o passò a stæ-aotunno into Regno de Nappoli co-e quattorze galee che gh'ea arestao (mentre a cappo da squaddra pe quell'anno s'atrovava o sœuxoo Marc'Antogno do Carretto), impegnao ascì in quarche scoraja pe çercâ de chitançâ i proppi debbiti. Passao da pœu da Romma ("in 8 giorni che ghe stetti no dexinei moæ in caza, essendo stæto conviao da Cardenæ che all'hora faxeivan vitta ciu da secolæ e hommi de mondo, che da prævi religiosi"), o razonzette torna Zena, donde o trovò a scoraggiante notiççia che o Feipo II o l'intendeiva redue e galee in asiento a dexe. A decixon de ripartî pe-a Spagna a fu piggiâ fito; questo nœuvo sogiorno a corte no solo o ghe permisse de limitâ in parte i danni do nœuvo asiento (o l'ariescì de fæto a arancâ a concescion che e galee foisan torna aomentæ a dozze), ma o ghe servì ascì pe intrâ in relaçion con di ommi de corte "che me pareivan suggetti da passâ avanti si ben all'hora non l'eran"; o so œuggio o cheite coscì in sce doi personaggi che saian emblematichi da Spagna do Feipo II, Gaspao de Quiroga e Antogno Perez.
O 1562 o passò sença particolæ novitæ, se non o renovâse do problema da disponibilitæ finançiaia. O scistema de consummo familiâ, o mantegnî in effixença dozze galee (a fronte de 'n za cronnego ritardo spagnollo inti pagamenti e de 'na litigioxitæ spinta di viçerè de Nappoi e de Siçilia) feççan sci che in questo periodo uña de preocupaçioin fondamentæ do Doia a foise proppio quella di dinæ.
L'aotobiografia do Doia a finisce co l'inverno do 1562, quande, tornao a corte, o çercava de streppâ quarche nœuvo incarego inta flotta ("e me saræ contentao de comandâ re garie che servivan in Italia"); da questo punto in avanti amanca quindi una fonte primaia pe poei seguî i spostamenti e e motivaçioin di so interventi in scî despægi fronti do scacchê spagnollo into Mediterannio.
Into 1563-1564 o fu variamente impegnao, a-o seguito da flotta, sença particolæ incareghi (o l'aiva affidao e so galee a-o fræ Pagan, proppio pe no dovei óbedî a di atri comandanti spagnolli, che precedentemente, quand'o l'ea lœugotenente do Dria, gh'ean stæti in sottorde). Da l'Africa settentrionâ a-a Corsega, e da pœu a l'espugnaçion de Peñon de Velez, seguindo i despægi e varri spostamenti di fronti militæ, aoa contra i pirati barbæschi, aoa direttamente contra a flotta turca, o Doia o çercò de distinguise e guaagnâ l'encommio pe i servixi reixi (comme aponto fu a Peñon, dond'o se meitò e lode de don Garcia de Toledo).
Into 1565, doppo un sogiorno primmavei a Madrid, ond'o no l'ariescì a ótegnî de nœuve condiçioin pe l' asiento de galee, o fu impegnao segge in attivitæ de supporto a-a represcion da rivotta in Corsega segge, succescivamente, inta ciu complessa e difficortoza impreiza de portâ soccorso a Mata, assediâ da-i Turchi, dond'o l'ebbe moddo de palesâ capaçitæ e coraggio. Solo into 1566 o poriâ infin renovâ e condiçioin de l'asiento pe e so galee. Da-a corispondença, coscì comme da di atri documenti, risurta evidente comme queste foisan senç'atro un'importante fonte de guâgni, ma origgine ascì de preocupaçioin, e de continnoe lite e caose co l'aministraçion spagnolla: aoa l'ea i ritardi inti pagamenti, aoa se tratava da costion di despægi e azontivi driti ligæ a-o contræto de asiento (presempio, importantiscime, e licençe d'esportaçion de gran; ò tutto ço ch'ea connesso a-o consummo de bescœutto); aoa a valutaçion ò o rifornimento di forçæ. Quindi e galee rendeivan, ma poeivan ese ascì fonte de problemi, sorvettutto inte 'n periodo into quæ o Doia o doveiva avei de noteive preoccupaçioin de liquiditæ.
Pe o 1568, presempio, gh'emmo un interessante documento conservao tra e so carte: se tratta de 'na instruçion dæta a Zan Paolo Cianta (un di tanti dotoî di quæ sempre o Doia o se varse e o se atorniò, coscì comme in parte o l'aiva za fæto o Dria), inviao a Madrid pe rediscutte e condiçioin de l'asiento: doppo avei riasonto e vexende passæ, o Doia o mette in evidença di ponti de l'œuvia ch'o Cianta o l'aviæ dovuo desgœugge a Madrid, sorvettutto con quelli che tegnivan o controllo di cordoin da borsa ("a mi ciu importa o conseggio d'azienda che quello de stato"), visto ch'o l'avantava torna un credito de 100.000 scui. O l'inluminava in scî despægi "partii" alloa attivi a corte, e o ghe rammentava infin l'importança de un continno e precizo rifornimento de forçæ da-o Stato de Milan e da quello de Nappoi [5].
Ma, prœuva evidente de difficortæ inte quæ o Doia o s'attrovava, o 1568 o l'è ascì l'anno into quæ o l'ótègne l'assenso regio a-a vendia do ducato de Tursci (o l'acatò, pâ pe 55.000 scui, o Galeaçço Pinello ch'o ne saiâ compiamente investio co-o tittolo de marcheize into 1572; ma quande i affæ s'ean zœumoæ torna rassestæ, doppo una longa tratativa concluzase into 1594, o Doia o-o riacatò pe o figgio Carlo).
Into 1569 nascette a figgia Vittoia, a primma (a differença di precedenti figgi mascci) a sorvevive otr'a ciu tennia etæ, e into 1570 nascette o Dria, lê ascì destinao a vive e a succede a-o Doia comme primmogenito.
Intanto a diplomaçia pontifiçia e quella veneçiaña çercavan de organizzâ una spediçion navâ into Levante, ch'a l'aviæ dovuo alengei a prescion turca in sce-e colonnie veneçiañe, alloa concentrâ sorvettutto contra Çipri; o problema ciu diffiçile o l'ea de fâghe parteçipâ a Spagna ascì, a quæ attençion a l'ea invece prevalentemente votta verso l'Africa settentrionâ e o Mediterrannio centrocidentâ. Quande into luggio do 1570 o Lonardo Donà, ambasciao veneçian in Spagna, o l'ariescì a scrive che finalmente l'ea stæto dæto orde a-o Doia de riunîse a-a flotta da Liga, alloa se poette dî che o longo lóéio diplomatico o l'ea stæto coonao da successo.
A-a spediçion o Doia o parteçipava con unze galee so; ghe n'ea otr'a ço a-i so ordi quattro de l'Ambrœuxo Negron e uña do Zorzo Grimado, mentre co i atre squaddre de Nappoli e de Çiçilia (sempre sotta o so comando), ghe n'ea sette d'atri zeneixi.
Nonostante i boin aospiççi da partença, l'impreiza a se rivelò fito difiççile, pe muâse da pœu inta sostançia inte 'n ninte de fæto. I problemi ean mortepriçi: gh'ea innançitutto a question do comando da flotta, attribuio a-o Marc'Antogno Colonna, e questo, comme scriveiva o cardenâ Ch. d'Angennes de Rambouillet a Carlo IX, aviæ posciuo creâ di problemi de rapporto co-o Doia, "ayant de longtemps commandé en chef, esté général de bonne partie de galères de son maitre, et tenu le premier homme de mer qui soit aujourd'hui en Italie" [6]. Gh'ea da pœu a question di ordi spagnolli: s'è a longo fóezào de çerti ordi segretti de Feipo II, ma l'ipottexi ciu veroscimile a l'è che questi foisan in sostançia poco ciæi: da un lao s'indicava a-o Doia de conzonzise co-a flotta da Liga, ma da l'atro de mantegnî e forçe intatte pe 'na progettâ spediçion a Tunnexi. Gh'è da azonze da pœu che a flotta veneçiaña a palesò subito de grave mancançe inte l'organizzaçion, specce a-o livello di equipaggi; e gh'è da azonz'ascì che 'na parte de questi a cheite marotta za inta navegaçion d'avexinamento.
E previxoin do Rambouillet se rivelon fito ezatte: sciortì di contrasti in sciâ gestion da spediçion tra o Doia, da un lao, e o Colonna e i Veneçien, da l'atro; i motivi in scî quæ o Doia o fondava o so refuo de proseguî a spediçion, e sorvettutto d'andâ a scombatte a Çipri, ean essençialmente fondæ in sciâ staxon avançâ e in sciô pescimo stæto de galee veneçiañe: inte 'n'allarmâ lettia a J. de Zuñiga, ambasciatô spagnollo a Romma, o rilevava comme i Veneçien foisan con pochi remoei, e comme e so galee mescessan quindi con gran lenteçça e in dezorde [7]. I contrasti se resciorvettan quande o 10 ottobre a Creta o Doia o decise d'abandonâ o resto da flotta e de tornarsene in Italia, donde o zonse o 18.
Començò alloa una battaggia de scriti acuzatoî e denigratoî, che vedeivan o Doia in parte insci-â difensciva, imputao d'avei abbandonao i alliæ inte 'n momento critico. A stoiografia ciu recente a l'ha in parte rettificao o giudiççio de molta stoiografia œuttoçentesca, repiggiando quello ch'ea stæto un commento a cado de l'informao Gabriello Sarvægo: "L'è stæto bon conseggio no azonze con nœuvo perigo maggiô danno a ro nomme crestian". E coscì, se o Serran o l'ha parlao de "caotelosa conducta", o Braudel no solo o l'ha sottoliniao l'improvizaçion inta prepaaçion da spediçion, ma ascì o fæto che, in conseguença do mâtèmpo e da saxon coscì avançâ, solo a-o Doia "réussit l'exploit de ramener toutes ses galères à Messine", mentre i atre squaddre subin de perdie noteive.
Nonostante e voxe circolæ, o Doia in dexembre o se recò a corte, donde o so comportamento no pâ ch'o l'agge riçevúo de critiche particolæ; e ançi o fu lê a poñe in discuscion a prosecuçion do so rapporto co-a Spagna: i 6.000 scui a l'anno pe galea n'ean bastanti (tanto che se continuava a parlâ de 'n so indebitamento pe 200.000 ducatti), e o Doia o començò a prospettâ l'idea de vende e galee a-o mæximo re de Spagna.
Lonardo Donà o l'avvertiva subito Veneçia, pù sottoliniando i dubbi de 'n progetto do genere: "se ben questo ... partito è offerto in parole, non vedo già io però che l'intentione sua sia di privarsene, perchè veniria insieme a perdere la maggior parte della riputatione che ha, essendo che con un corpo de armata de undici galere che possede, mette quasi in necessità questa corona di valersi di lui" [8]. Comme óserviâ o mæximo Donà inte 'n despaccio succescivo gh'ea ascì di atri motivi che o spinzeivan a dubitâ de un scimile progetto: "riesca pur il partito quanto largo si voglia, egli con questa vendita vien ad haver perso et in Genoa et da per tutto molto della sua prima reputation" [9].
O Donà o l'aiva ben compreizo a dupriçe importança che ricroviva e galee pe o Doia: da un lao, graçie a quelle, o possedeiva una noteive capaçitæ de prescion inti confronti da Spagna; da l'atro, a base do so poei a Zena a se fondava essençialmente insci-ô rapporto ch'o saiæ ariescio a mantegnî co-i spagnolli, e quindi insci-ô fæto de êse o ciu forte asentista. E mentre ch'o Doia o se fava inbellî e indoâ a poppa da capitaña da l'artista zeneize Lazzao Calvi, tra e corte œüropee se metteiva a ponto a "santa liga" ch'a l'aviæ dovúo finalmente afrontâ inte 'n scontro frontâ a flotta turca.
O 5 mazzo 1571 o Doia o fu ciamao da Feipo II a fâ parte do comando do corpo de spediçion spagnollo: a-o primmo posto don Zane d'Aostria, a-o segondo L. de Zuñiga y Requeséns e a-o terço o Doia. Mentre ferveiva i preparativi pe l'allestimento da flotta e o trasporto de truppe inte l'Italia meridionâ e in Siçilia, o Doia o viveiva di giorni contraditoi: a-i primmi d'agosto l'ea tutto proteizo a-o futuo confronto co-o nemigo, dexidiozo de fâ vedde e proppie capaçitæ, in çerchia de l'agognao "honô", ma a-o contempo o no l'aiva çerto scordao a "roba". O stipulava coscì un primmo accordio pe a vendia de galee; però, quand'o vègne a savei che o re o l'aiva intençion de rivendile a-o ricco banchê Nichioso Grimado (dito o "Monarca"), o çercò ogni moddo pe resegondâ in sciâ decixon.
O 5 settembre o Dria Provaña de Leynì o scriveiva a-o Manoælo Filiberto de Savoia: "qua è venuto nova che S. M. vende le galee dil signor Gio Andrea Doria al signor Nicolò de Grimaldo, il che ha dato già disgusto et alteratione al detto signor Gio Andrea et a tutti suoi amici, credo che poi non si è ancora fata la consegna, s'andara buscando modo et via di romper la prima vendita acciochè questa non habbi effetto, et pur che si possi fare non mancheranno dinari et amici. Pagano suo fratello per ciò li ha fatto donatione di tutto il suo, et dice di voler andar a Malta et pigliar quel habito" [10].
O Provaña o l'ea ben informao, perchè proppio o mæximo giorno o Doia, inte 'na lettia a-a moæ [11], o scriveiva che, a fronte da so decixon de vende e galee, o fræ Pagan o s'ea oferto de cedighe tutti i so ben, e de fâse cavageo de Mata, no voendo che "cose tanto antighe dra nostra caza dovessan cazze in atre moen, che in quelle dro Re". Ma l'è sorvetutto inte 'na lettia indriçâ a-o colto e potente Giulio Claro [12] che o Doia o paleiza i so sentimenti (e, de fæto, o riconosce de dovei subî l'asperta contromossa do Feipo II).
"Estremma fu ra necessitæ et impossibilitæ ch'a m'astrenzè a desfâme dre garie, ma se me foisse moæ cheito in pensê che con re mesime se dovesse çercâ de fâ grande intra mea terra personna de così poca parte e de si bassa profession como è Nicheroso de Grimado, et che o no l'ha servio a ro Re, se non con infinio danno dri regni de S. M.tæ ò dre rendie de quelli, e haverea ciu tosto sofferto (mettendoghe fuœgo) de rovinâ a un tempo ra caza mea et quelle dri amixi et parenti mê, che pr'havei poste tutte re facortæ soe pr'agiutâme a sostentâre, corran meigo unna mesma fortunna" [13].
Coscì a-o Doia n'arestava atro che "corre ra so fortuña"; rotto o contræto, o l'incaregò Agostin e Nichiozo Lomellin e Nichiozo Spiñoa d'âseguâ e galee pe i meixi d'ottobre e de novembre pe 100.000 scui (e o giorno doppo a battaggia de Lepanto o s'aspresciò a scrive a-i Lomelin: "puœscia che re cose stan in questo terme, non accazerà che se prenderà ciu fastidio de fâ assegurâ re mee garie pr'o meize de novembre": [14]).
A battaggia de Lepanto[Càngia | modifica wikitesto]
I ordi che don Zane d'Aostria o promulgò o 14 settembre sottoliniavan l'importança do rollo do Doia: gh'ea de fæto affidao o corno drito do scheamento (into quæ gh'ea ascì tutte e so galee, otr'a quelle de 'n nutrio groppo d'atri zeneixi).
A battaggia de Lepanto a no fe' che renovâ e voxe de l'anno primma: o fæto che o Doia o l'avesse impostao de gren evoluçioin de galee a lê affidæ, pe evitâ l'açerciamento da parte do ben ciu nutrio e possente corno scinistro turco, o feççe criâ a-o scandalo.
Sottilmente velenose son e paole co-e quæ o pù posao Paolo Paruta o commenta a tattica do Doia: "quasi uscendo dal pericolo, volesse mettersi in luogo di poter accomodarsi a qualunque evento in quella giornata. Quale in ciò si fusse l'animo di lui è troppo difficile cosa l'investigare".
Inti ambienti pontifiççi ascì i umoî no ean di megioî inti confronti do Doia; e no l'è da escludde che ghe segge stæto de prescioin romañe inte 'na decixon spagnolla che de lì a poco a-o l'amægò non poco. Tra ottobre e novembre, de fæto, ghe fu sci renovao l'asiento pe e galee (co-e preise de Lepanto o sperava, tra l'atro, de armâne una dozexima), ma ghe fu ascì comunicao che, nonostante l'espresso dexideio de don Zane (co-o quæ o l'arestò delongo in ottimi rapporti), o l'ea levao da-o nummero de quelli chi doveivan asciancâ o zoveno prinçipe inte progettæ spediçioin de l'anno doppo (e a-o so posto, comm'ea stæto suggerio da-o pappa, fu invece nominao l'ançian Antogno Doia, co-o quæ i rapporti ean da tempo ciutosto teixi).
O 1572 o passò sença incareghi goæi gravoxi, in parte a corte a rediscutte l'asiento (o Doia o l'ótègne che e galee impegnæ foisan dozze "che se cointan per 13"), in parte a Zena donde a scituaçion finançiaia a no s'apresentava, nonostante tutto, de ciu rœuse (o Doia o l'açeize despægi censci insciô feüdo de Torriggia ch'o gh'ea stæto dæto da-o fræ Pagan); inta stæ o fu presente insemme a-o ducca de Sessa a arcuñe fase da spediçion de don Zane d'Aostria, spediçion che però a no portò a ninte, anche perchè i membri do so conseggio ean divixi tra chi propendeiva pe 'na ripetiçion de mosse de l'anno avanti verso Levante e chi voeiva, invece, che a flotta a se dirizesse in Africa, comme in effetti avvègne l'anno succescivo co-a spediçion de Tunnexi.
Into 1573 nascette o figgio Zanetin (destinao a-a carrea ecclexastega, doppo i studdi a l'universcitæ de Salamanca), e don Zane d'Aostria o renovò a-o Doia tutta a so stimma, domandandoghe de acompagnâlo aponto inte l'impreiza de Tunnexi (a cappo da fantaja gh'andià o fræ Pagan); ma o 1573 o l'è ascì l'anno into quæ a Zena mœuiò i procesci de crixi a l'interno do scistema do poei patriçiâ e into quæ e soluçioin instituçionæ escogitæ tra o 1527 e o 1547 mostron tutti i so limiti.
O Doia o se sentì investio de nœuve responsabilitæ: a-e primme nœuve che no gh'ea stæto accordio into renœuvo di governoei, into luggio do 1573, o scrisse una preoccupâ lettia a-a Repubbrica, lamentandose da "poca conformitæ" seguia inte procedue elettoræ [15]. Into settembre o partì da Saña con vinti galee pe razonze don Zane a Tunnexi, ma o tempo grammo o l'impedì o conzonzimento de squaddre. E coscì o decise de fâ scivernâ e galee into porto de Zena; e, mentre o scriveiva a Feipo II de credde che a scituaçion zeneize a se saiæ evolua pe o megio, a-o contempo, visto quello che l'ea successo into 1547, o decise de assódâ ascì un çentanâ de fanti da mette a-a guardia de galee.
O 1574 o se presentò comme un anno diffiçile, nonostante o foise allegrao da-a nascita da figgia Artemixia, ch'a saiâ da pœu a so figgia prediletta (into 1576 nasciâ l'urtimo figgio, Carlo), e nonostante o fæto che o Doia o riçevesse un importante riconoscimento da parte spagnolla, co-a nommina a membro do Collaterâ de Nappoli (a-a quæ gh'ea ligao un compenso de 3.000 ducatti, che ghe fun però levæ into 1579 quand'o fu investio da commenda de Caravaca). S'è dito un anno difiççile, in quanto a scituaçion zeneize a no l'evorveiva çerto pe o megio, ançi, morteppriçi ean i segni do radicalizâse di rapporti tra nobiltæ "vegia" e "nœuva"; e o Doia (insemme co-o sœuxoo Marc'Antogno do Caretto e Antogno Doia) o se sentì investio da responsabilitæ de direçion a l'interno da nobiltæ "vegia"; pe o momento e responsabilitæ politiche fun assonte in mezua maggiô da Marc'Antogno, o quæ de fæto o l'elaboò ascì un progetto de riforma constituçionâ, ch'a fu ogetto d'ampie e aspie discuscioin çittadiñe.
Anno diffiçile ascì pe quante resguardava a costion de l'impreiza de Tunnexi: tant'è che quande a-i primmi de settembre o Doia o partì in soccorso do corpo de spediçion co-ina flotta de quaranta galee, o no saveiva ancon che in realtæ o forte o l'ea za cheito e o fræ Pagan o l'ea morto.
Co-a fin do 1574 vègne paleize a Zena che a scituaçion a no l'ea ciu resciorvibile drent'i schemi do tradiçionâ conflíto politico; i "vegi" s'armavan e reclutavan ommi inti so fœüdi; o Doia o mantègne a guardia armâ a-e galee, ma a-i primmi de frevâ, insemme a-i atri asentistas, o decise de no lasciâle ciu in darsena pe no corî troppi peighi. A quello ponto o Doia o no poeiva ciu restâ insci-ô sfondo do scontro politico e o parteçipò coscì direttamente a-e reünioin da deputaçion di "vegi" (una specie d'organizzaçion de tipo partitico) e a-i incontri che avvègnan co-a deputaçion di "nœuvi", essendo ascì opignon diffuza (comme pensava presempio o Marco Gentî) che lê o foise "cappo de tutta ra Nobiltæ"; e delegæ di "vegi" a tratâ espressamente con lê fun Steva De Mai e Zorzo Doia, tutti doi esperti inte questioin militæ.
Ançi, quande zœumoæ tutto lasciava prezagî che se saiæ arrivæ a-o scontro, o Doia o se feççe protagonista de un'iniçiativa ch'a saiæ dovua servî a creâ da divixon tra-e classe popolæ e a nobiltæ "nœuva": o convocò i consoi di arte e o prononçiò un discorso fortemente a effetto. Segondo un'atra fonte (a cronaca redæta da l'ex duxe Zane Batesto Lercâ) co-o discorso fæto a-i tescioei de sæa, a ciu nomioza e temua corpoaçion de laoanti, o l'intrò ancon ciu into meito da polemmica, afermando che "con ro favô dri vegi haveivan ótegnúo che no foissan óbrigæ a lavorâ noma a ro prexio che convegnissan e che dovessan êsse pagæ in dinæ e non in gran ni robe" (essendo a tutti notto che i imprenditoî tescili ean sorvetutto tra i nobili "nœuvi").
L'insurreçion do 1575[Càngia | modifica wikitesto]
Nonostante questi tentativi, l'insurreçion a ghe fu pægio, sciben che no acheite fæti de sangue guæi gravi; i soli morti fun proppio di sordatti do Doia, assalii da-a folla, quande s'allontanavan da-a darsena, pe otempiâ a-i ordi do Senato. Subito doppo l'insurreçion començò l'ezodo da nobiltæ "vegia" da-a çittæ, e, comme anotta un'anonimo, "le galere del S. Gio. Andrea sono hora mai diventate le gondole di Venetia poiché ogni giorno non fanno altro che traghettare per la rivera robe, famiglie di questo et di quello" [16].
O Doia o no se preoccupò solo d'agiuttâ a mette in sarvo famigge e pin de casa; o començò subito una articolâ manœuvra de contratacco politico e, in prospettiva, militâ. Trasfeiose a Nappoli, insemme co l'Antogno Doia o çercò de convinçe o viçerè a no aotorizzâ di esportaçioin de gran verso Zena, sciuscitando l'allarmâ reaçion do nonçio Antogno Saolo [17], ch'o scriveiva a Romma: "questo è mettere in disperatione quel popolo ... et sarà interpretato in Genova questo fatto intimatione di guerra". O Doia o sviluppò un'accorta propaganda, scrivendo e fando circolâ lettie e corespondençe, comme quella co l'ambasciao zeneize in Spagna, Marc'Antogno Saolo, inta quæ o metteiva in evidença i peighi derivanti da l'affermâse in çittæ di groppi radicæ ("se quelli de S. Lucco [i "vegi"] son aora fuœra, se puœ temme che un'atra votta ghe sarà quelli de S. Pê [i "nœuvi"], ò saran tutti insemme a terme che non porran dî questo o l'è ro mê!"[18]. A-o contempo o Doia o riaffermò in ogni moddo o prinçippio che into scistema de governo da Repubbrica se doveiva trovâ un moddo de garantî una sostançiâ equipartiçion tra "vegi" e "nœuvi".
O concetto o l'è ben ben spiegao inte 'na lettia a-o cardenâ B. Lomellin, ch'o rappresentava i interesci di "vegi" a-a corte pontifiçia (no alieña, in realtæ, da de scimpatie pe i "nœuvi"): "non vuœggio dî ni pretende che ro governo o sea partio per meitæ fra re doe parte, ma si ben ch'o s'acaotelle che arcuña de lô a non posse êsse escluza como se va camin manifesto de fâ con l'osservation dra nua lezze do 528" [19].
Sorvetutto a partî da-a meitæ de zugno vègne evidente pe o Doia che l'unica soluçion praticabile a l'ea quella militâ, sciben ch'a no s'apresentesse de façile attoaçion. De ciu che a-o momento no l'ea ancon do tutto ciæo l'attezamento spagnollo: o Doia o l'aiva za squæxi reclutao un regimento de fanti da tegnî in sce-e galee, ma o solliçitava una formâ aotorizzaçion da don Zane d'Aostria. E co l'arrivo a Zena de doi inviæ françeixi, Gian Galeaçço Fregozo e Mario Birago, deventava evidente a poscibilitæ de 'na internaçionalizzaçion do conflíto.
Tardava in realtæ l'aotorizzaçion spagnolla, anche perchè difformi ean i pai a l'interno do conseggio de stato; e se gh'ea chi, comme o ducca d'Arba, o no saiæ stæto alien da un corpo de man, gh'ea ascì chi riçercava una soluçion tutta politica. O Doia in luggio o l'ea zœumoæ pronto a intervegnî; a Nappoli, però, don Zane e o Granvelle inscisteivan pe rinviâ tutto a l'arrivo da formâ aotorizzaçion regia. In agosto o Doia o tornò a-o Nord, donde a-o Finâ ean riunii i cappi di "vegi" e o-i solliçitò a pagâ e quote stabilie ("avendo exagerao molto sorve ro particolâ dri dinæ", comme scrisse un oservatô [20]), e intanto o mandava pe o mâ Ligure e so galee a desgœugge œuvia de intimidaçion e prescion.
Faxeiva senç'atro parte di preparativi politichi da guæra ascì a lettia che o Doia o scrisse o 20 agosto a-o Senato da Repubbrica (e ch'o provvidde a diffonde in stampa) inta quæ o l'inviava i "nœuvi" a-o governo a açetâ a proposta de compromisso. E a-i primmi de settembre o l'incaregò Giacomo de Neigro de preparâ una lettia-manifesto indriçâ a-o "popolo", da fâ diffonde in çittæ.
Tutta l'attençion a l'ea però votta a-i preparativi militæ: i "vegi" ean zœumoæ ariescii a mette insemme vinti galee, ean ariescii a assódâ di atre fantaie, licençiæ temporaniamente da-o governatô de Milan; e coscì o 4 settembre o Doia o stilò i ordi de combattimento, bench'o no foise stæto ancon formalmente aotorizzao da don Zane.
Foscia ghe fu quarche doggeçça da tutte doe e parte into decidde i tempi da guæra; don Zane de fæto o l'aotorizzò a mòssa d'arme o 13 settembre (e decidendo de sospende da quella dæta o "sodo" pe e galee); ma a Madrid o 1º settembre l'ea za stæto stabilio de rimette in discuscion tutti i debiti contræti co-i banchê zeneixi, ch'ean escluxivamente nobili "vegi", i quæ d'atro canto no aspeton l'aotorizzaçion de don Zane. L'11 settembre o cardenâ G. Moron, ligao pontifiçio a Zena, o scriveiva preoccupao a-o Doia, domandandoghe i motivi pe-i quæ i deputæ di "vegi" aveivan improvizamente lasciao a çittæ. E de fæto o 12, a Finâ, i "vegi" decidettan de arvî i ostilitæ nominando o Doia comandante in cappo de l'impreiza. I opiaçioin militæ fun condute a-o prinçippio con noteive abilitæ: fu occupao a Rivea de Levante e contemporaniamente fu portao l'assato da tæra contra Nœuve; a l'interno da mæxima nobiltæ "vegia" emerzette però de tendençe critiche (de quæ o l'è testimonio o Zane Sarvægo) pe a ceiga che succescivamente pigiò i avegnimenti.
"Arrivà Zan'Andria intro gorfo dra Spezza, donde o l'issà ro stendardo dra croxe rossa de Sancto Zorzo, poendose con veritæ dî quello dra vera repubrica, essendo nobili ciu interessæ in quella che populari et plebei ... o se fermà intro luœgho de Voæ a re speize dri poveri nobili, faxendo scaramuççe vañe con quelli contadin et con ri sordatti eran in Saoña".
In effetti, i contendenti in lotta ean poco preparæ a condue una guæra de longo periodo: i "nœuvi" a Zena no disponeivan de 'na flotta militâ e gh'aivan di problemi politichi a-o so interno; i "vegi" saveivan de dovei pagâ de tasca proppia i costi da guæra e a sospenscion di pagamenti vosciua da-o Feipo II a poneiva de grosse ipoteche a-a so capaçitæ de movimento. O schieramento politico italian o s'ea da pœu prononçiao unañime contra i peighi de 'na guæra ch'a turbava profondamente i equilibbri zœumoæ consolidæ di Stati.
Prevarse coscì a linnia da tratativa diplomatica: doppo che fu stipulao o compromisso e decizo o transfeimento de tratative a Casâ, o Doia o se portò a Nappoi, de donde, co-o conseggio de l'esperto Granvelle, o seguiva l'œuviao di deputæ di "vegi", no lexinando i so conseggi, comme quand'o scrisse che no l'ea o caxo de rende troppo difficortozo l'accesso a-e magistratue çittadiñe, ma "za che se vuœran l'unico orde, sea ra riforma tâ che l'orde o sea unico in effetto, et per questo l'è de necessitæ, a mê parei, che se levan ri mecanichi" [21]. O Doia o l'interpretava ben a senscibilitæ da nobiltæ "vegia"; e l'escluxon de frange "artexañe" da-o corpo da nobiltæ o fu in effetti un di risurtæ de Leges novae, stabilie a Casâ, che fun da pœu promulgæ into março de l'anno succescivo.
A fin da guæra çivî a permisse a-o Doia de dedicâse con maggiô tranquillitæ a-i problemi patrimoniæ, e domesteghi ascì: o pensò de ingrandî i so possedimenti apeninnichi, mettendo i œuggi insci-ô marchezato de San Steva, alloa infeüdao a l'ançian Antogno Doia (o l'ariesciâ a accattâlo solo into 1592, pe ciu de 290.000 lie, graçie ascì a-o fæto che into 1591 a popolaçion do lœugo a s'ea rebellâ a-o G. B. Doia, e o Doia o l'ea ariescio a impedî che se n'impadronisse a Repubbrica de Zena). O feççe eseguî despægi loei de ristruttuaçion e de decoraçion a-a villa de Fasciœu: o l'ampliò l'aa ocidentâ, se començò a costruî e lóge lateræ (loei ch'o faiâ da pœu eseguî ascì inta villa Çentrioña de Pegi e into palaççio Grimado de stradda Nœuva, accattâ l'uña into 1584, e l'atro into 1596; l'aquixiçion de questo palaççio, destinao a-o figgio Carlo, a rappresenta ben a perscistença de 'n interesse pe i investimenti inmobiliæ de gran prestiggio). O commiscionò a Lazzao Calvi di cicli d'afreschi, e a-o mæximo (insemme a-o Lucco Cangiaxo) o daiâ l'incarego inti anni succescivi de preparâ di cartoin pe di arazzi, che risurtan êse uña de forme d'arte da lê prefeie: da-i "libri d'azenda" coscì comme da-i inventai post mortem risurta evidente comme de no grand'importança foise a quadraja, mentre resâtâvan pe o so valô segge e colleçioin d'arazzi segge quella d'oggetti d'óo e d'argento.
I anni succescivi no se segnallan pe di epizodi de relevo: o Doia o continuò a crovî l'incarego de maggiô asentista de galee e a êse a Zena o ponto de rifeimento centrâ pe a Spagna: e so galee, otr'a ese impegnæ inta normâ attivitæ de sarvaguardia de coste inta lotta contra a pirataja barbæsca e turca, contribuin a-o trasporto de contante pe l'exerçito spagnollo impegnao inta guæra de Fiandre (da-e quæ don Zane d'Aostria o ghe scriviâ de lettie apascionæ, lamentando o stæto d'izoamento politico e diplomatico into quæ o s'atrovava); servin a traghettâ di personaggi de prestiggio, comme l'impiaixe (e tutti amion o sfarço exibio inte livree de ciusme, tutte vestie de veluo verde); ò servin a trasportâ con segueça e discreçion e reliquie de s. Loenço destinæ a l'Escorial.
De seguo no gh'ea ciu spaçio pe-e gren iniçiative militæ e o Doia o se rendeiva conto che foscia un ciclo da stoia economico-militâ de galee o l'ea aprœuvo a concluddise: a-o prinçippio di anni Ottanta o fulcro da guæra spagnolla o mesciò verso o Mâ do Nord e l'Atlantego, into quæ e galee no ean façilmente impiegabile. A l'interno da mæxima aministraçion spagnolla se confrontava e despæge poxiçioin de chi ea favoeive a-o scistema di asientos e de chi invece pensava che foise ciu convegninte dâ e galee, proprie, in administración; gh'è da azonze da pœu che i ritardi inti pagamenti ean zœumoæ tæ da rende no sempre appetibile pe 'n privao a gestion de 'n stœu de galee.
Coscì into 1582 o Doia o se desfè de quella ch'a l'ea stæta consciderâ scin a l'ant'oa a base prinçipâ do so poei: o vendette dexe galee a-a Spagna, ch'a provvidde da pœu a cedile a trei zeneixi (doe a G. A. Da Mæn e quattro ciaschedun a Agabito Grillo e Coximo Çentrion). Pe lê o ne riservò doe (pagæ "comme træ") e o s'orientò verso una parteçipaçion ciu personâ a-a polittica spagnolla.
L'ea stæto o mæximo Granvelle a óservâ che o Doia o saiæ stæto utile ascì sença o stœu de dozze galee e ch'o l'aviæ posciuo ese un bon "consegê". E de fæto into 1582 començò a circolâ e voxe de 'na poscibile nomina do Doia a "generâ do Mâ". Into frevâ do 1583 o Feipo II o ghe scrisse prospetandoghe, finalmente, l'agognâ nommina. Into setembre o Doia o se transfei in Spagna e tra o novembre e o dexembre a pratica, graçie ascì a-o fativo contributo do Granvelle, a vègne concruza. O Doia o fu coscì nominao generâ do Mâ co-e mæxime "preminençe" ch'aveivan avúo don Zane d'Aostria e don Garcia de Toledo; ghe fu dæto alloa un assegno de 12.000 scui pe lê, ciu 4.000 pe i so gentilommi (a Madrid, in effetti, o l'aiva un picceno seguito composto da un numero imprecizao de "intrategnui", dixœutto "creæ", a guardia, un mego e 'na persoña de fiducia, ch'a l'ea alloa o zeneize Peo Særa).
Tra i anni Ottanta e Novanta o Doia o condusse un'accorta politica matrimoniâ pe figgi e figge: a Vittoia a sposò Ferrante Gonzaga, a-o Dria aniâ a Zana Colonna, a l'Artemixia a s'uniâ co-o Carlo Borgia de Gandia e solo o Carlo o maiâ una zeneize, Praçidia Spiñoa. Nonostante o ciæo incianto politico de questi maiezzi, o Doia o se manifesta inte lettie (comme da pœu inti testamenti) un poæ ben amoozo e attento, preocupao de tutto ço che succedeiva inte famigge, in specce de figge.
Nonostante questa proieçion italiaña e œüropea do Doia e da famiggia, restava però ascì di problemi connesci a-a presença in çittæ de 'n poei personâ coscì ciæamente "ingombrante" inta piccena, e pù façioza, Repubbrica zeneize.
De costioin sccettamente protocollæ se intreççavan con di temi de mao rilevança politica. Presempio l'annalista Antogno Roccataggiâ (un nobile "nœuvo") o scriveiva che, into 1584, in çittæ gh'ea "odio universâ dri çitten in ver ro Doria" pe o so andâ pin de sosta, susseguente aponto a-a nomina a generâ do Mâ (e un atro incidente protocollâ o l'avègne into zugno do mæximo anno into mâ Ligure con Marc'Antogno Colonna, alloa in transfeimento verso a Spagna). Ma insemme con de questioin puamente de forma s'atrœuva de questioin ciu importante: aoa se ghe deviava d'intrâ in çittæ scortao da-i so lambardê (sorvettutto pe scin ch'o no l'avesse dæto do "seeniscimo" a-o duxe), aoa s'arviva a-a dreitua un procedimento penâ contra un di so ófiçiæ, Lonardo Spiñoa, percos'o l'aiva menaçao a galea capitaña da Repubbrica, sempre pe de questioin de salui.
Ma nonostante questi attriti a presença do Doia inta vitta çittadiña a l'arestava dominante, nonostante l'informalitæ di interventi: inte l'eleçion di duxi e goernoei l'arembo do Doia o diventava necessaio, ò, a-o contraio, se metteivan contra questo ò quello, proppio perchè apoggiao da lê. Fæto stà che di esponenti da nobiltæ "nœuva" ascì (un David Vaccâ ò un Mattê Senarga) razonsan a carega de duxe graçie ascì a-i boin rapporti ch'aveivan saciúo mantegnî co-o Doia, nonostante o so passao de capifaçion; mentre o Doia o l'intriâ in averto disciddio con di atri esponenti di "vegi", comme un Zorzo Doia, un Steva De Mai ò un Ambrœuxo Spiñoa.
Ma a-o Doia se gh'amiava comme interlocutô poscibile da-a lontaña Inghiltæra ascì: quande l'abile, e transfugo, Oraçio Pravexin into 1586 o çercò de riattivâ di canæ de comunicaçion co-a Spagna, pe discutte de poscibile condiçioin de paxe, o mandò o fræ Fabriççio, ancon a Zena, co-o potente sœuxoo de questo, Lazzao Grimado, a discutte proppio co-o Doia; o quæ o faiâ savei che pe scin che foise continoao e scoraie do Francis Drake, saiæ stæto ben diffiçile intaoâ de serie tratative.
Co-i anni Novanta començò a palesâse into Doia i primmi segni de invegimento, ligæ ascì a-a salute mâferma; tanto ch'o fu lê mæximo a domandâ into 1594 d'ese sostituio a-o comando de galee, ma pe o momento no se ne parlò ciu oltre; ançi, proppio in quell'anno o Doia o l'azonse una nœuva e ambía qualifica a-o so cursus honorum essendo stæto nominao membro do Conseggio de Stato.
Se pœu dî ch'a sto punto o Doia o l'aiva razonto l'ambío obiettivo d'avei "honô et roba". Ascôtào membro do Conseggio de Stato, generâ do Mâ, inscignio de onoifixençe e tittoli (ma o no l'ebbe o Tozon d'óo, ch'o l'andò invece a-o figgio Dria), o l'aiva saciuo mantegnî, primma, e mette insemme, da pœu, un ingente patrimonio. O so patrimonio immobiliâ o l'ea esteixiscimo: o l'andava da-o Stato de Merfi (do quæ o l'ea intrao into pin possesso a-a morte da Zenobia, avvegnua o 18 dic. 1590) a-i nomioxi feüdi appenninichi, a-a Lœua; in çittæ e dintorni no pâ avesse una propietæ immobiliâ diffuza, ma quest'a l'ea concentrâ in gio a-a villa de Fasciœu (donde a partî da-i anni '90 travagiò o Marçello Sparçio e o Brandimarte), o palaççio de stradda Nœuva, a villa de Pegi, otr'a-e doe case avite de "ciaçça Doia"; into 1593 i soli "mobili de caza" ean valutæ a ciu de 500.000 lie (ciu do doggio in valô, pe fâ un paragon, do feüdo de Tursci, ò do palaççio de stradda Nœuva).
Meno presente, ovviamente, insci-ô fronte militâ navâ, o parteçipava però - se coscì se pœu dî - a-a vitta politica spagnolla stilando relaçioin, pai, conseggi, comme quelli pubbricæ inte l'Oeuttoçento inta Colección de documentos inéditos... relativi a de questioin d'armamento, ò a-o problema de l'óo e de l'argento americhen (inte un de questi, nonostante l'ófiçialitæ do rapporto, o l'affermava che into Consejo de hacienda "no hay hombre ninguno que sepa de la materia que alli se trata" [22].
E condiçioin de salute, però, spinzeivan o Doia a retiâse, tanto che into 1599 (morto into frattempo o Feipo II) o ne domandò l'aotorizaçion a-o nœuvo re; ma o Feipo III pe o momento o respinse e dimiscioin; e, ançi, circolò a Zena a voxe che ghe foise stæto radogiao o stipendio (saiæ stæto portao a-a conspicoa çiffra de 40.000 scui annoi). Fedele a l'inmaggine de difensô di interesci spagnolli (sciña i ciu miopi), into 1600 o feççe sci che se zonzesse a l'espurscion da Zena de monscignô Goffrè Lomellin, ben notto pe e so iniçiative in favô de Enrico IV (e coscì inti anni succescivi o metteiva in guardia o Senato in sce-e relaçioin de Claodio Da Mæn co-o granducca de Toscaña, a so pai troppo streite).
Ma fu co-o 1601 che se prospettò a-o Doia a poscibilitæ de ligâ o proppio nomme a quarcosa de davei "honorao". A zugno o domandò a-o Senato o permisso de fâ tranxitâ da Voæ 4.500 fanti pe imbarcâli in sce-e galee; pe o momento l'ea tutto segretto ("disegnando fâ un'impreiza no penetrâ" annotta o Giulio Pravexin), e tâ a l'arestiâ aomanco scin a-a meitæ de luggio. O progetto, pe ariescî, o doveiva restâ o ciu poscibile riservao, tratandose, in effetti, de un'impreiza âtamènte diffiçile e reizegoza, saiv'a dî ócupâ Argê.
I preparativi pe armâ un'armâ de circa 70 galee e 10.000 fanti no poeivan passâ do tutto inoservæ; ben fito se conobbe ascì l'obiettivo (e Enrico IV o commentò: "j'ay l'opinion que le bruit en sera plus grands que l'effet"). In realtæ, pâ che manco i preparativi foisan a l'âtèçça de l'impreiza (o Conestaggio inta so Relazione o l'inscistè tanto in sce-e gioxie di viçerè spagnolli), ma, nonostante ço, o Doia o no dexistette. Segondo o Conestaggio, "in ogni luœgo o conobbe che no se corespondeiva a ri ordi dro Re ni a ri so ... ma comme ra cupiditæ dra gruœria a se stende ciu otra che quanto è longo ro spatio de l'humanna vitta, ro prinçipe (si ben vegio) avido de gruœria o vosse superâ con ra diligença e con ra virtù quande foisse possibile ogni difficurtæ".
O progetto o l'ea de zonze inti presci de Argê, sbarcâ de nœutte de compagnie çernue d'archebuxê ch'ócupèssan uña de porte da çittæ, e da pœu intrevegnî mascisciamente co-a flotta. Zonti però in vista da çittæ nemiga, s'îsò una boffæa de vento, e, scrive ancon o Conestaggio, "convègne ... corre anco con re garie donde ro mareito vento o voreiva"; a flotta a se ritrovò o 3 sett. 1601 torna a Maiorca, de dond'a l'ea da poco partia, sença poei concludde ninte.
E coscì svanì l'urtima spiança de 'na "notabile fation". E conseguençe fun fito træte; o Doia o presentò torna e dimiscioin da generâ do Mâ (domandando però che ghe foise conservao ciu che a meitæ do stipendio, a ço ch'o poese fâ vedde a-o "mondo" de êse ancon in graçia do re), e questa votta fun açetæ. O 12 dexembre o Senato de Zena o ghe decretò di onoî particolæ, tra i quæ l'ereçion de una stattoa analloga a quella do Dria, co-o tittolo de "patriae libertatis conservator" (a stattoa a fu scorpia da-o Tadê Carlon, ch'o l'aiva za laoao pe o mæximo Doia, presempio inti travaggi de inbellimento do palaççio de stradda Nœuva).
A vitta do Doia lentamente a se serava, sciben ch'o l'ocupava delongo a scena politica: into 1602 o l'ereditò o marchezato de Finâ, ma essendo za ocupao da-i spagnolli, o no poe' vegnine in possesso (e o saiâ quindi solo rimborsao); into 1604 o s'ócupò ancon pe conto di spagnolli di dezordi scciupæ a Moñego doppo l'assascinamento de l'Ercole Grimado; ma e so giornæ passavan pe a ciu gran parte tra Fasciœu e a bella villa da Lœua.
Into zenâ do 1606 e condiçioin de salute s'agravon; o detava incessantemente codexilli e codexilli, aregordando e recomandando i so segretai e conlaboatoî a-i figgi, disponendo lasciti (pe a figgia Vittoia, ch'a no doveiva avei avúo un matrimonio feliçe; 1.000 scui pe l'Artemixia pe e speize ch'a l'aviæ affrontao pe o desmuo). O moì a Zena inta nœutte do 2 frevâ 1606.
A-o primmogenito Dria andava o fidecomisso (comprenscivo, tra l'atro, de Melfi, Fasciœu, i feudi appenninichi), a Carlo o palaççio de stradda Nœuva, o ducato de Tursci, e doe galee; a Zanetin, zœumoæ cardenâ, despægie rendie. O patrimonio complescivo o vegne valutao in 1.620.000 scui d'óo.
Referençe[Càngia | modifica wikitesto]
www.treccani.it voxe "Zan'Andria Doia" do Ridorfo Savello
- ↑ cfr. Archivio de Stato de Firençe, Mediceo del principato 2834
- ↑ Zena, Bibl. Duaça, A.IV.2; Bibl. ap. Vat., Barb. lat. 5367)
- ↑ (Sigonio, III, coll. 1259-1272)
- ↑ Archivio general de Simancas, Estado 1389
- ↑ pe queste çitaçioin cfr. Romma, Archivio Doia Pamphili, 75.36
- ↑ Charrière, III, p. 119
- ↑ cfr. G. Molin, Documenti de stoia italiaña, Firençe 1836, II, pp. 481-84
- ↑ A corispondença de Lonardo Donà, p. 169
- ↑ ibid., p. 270
- ↑ Promis, p. 625
- ↑ Romma, Arch. Doia Pamphili, 69.24
- ↑ ibid.
- ↑ ibid.
- ↑ ibid., 69.24
- ↑ cfr. Arch. de Stato de Zena, Archivio segretto 1967
- ↑ cfr. Arch. de Stato de Mantova, Arch. Gonzaga, Corrispondenze estere, 766
- ↑ Nonçiatua de Nappoli, I, Romma 1962, p. 324
- ↑ cfr. Olivieri, 1857, pp. 562 s.
- ↑ cfr. Romma, Arch. Doia Pamphili, 84.32
- ↑ cfr. Olivieri, 1857 p. 167
- ↑ Romma, Archivio Doia Pamphili, 84-32
- ↑ cfr. Codoin, II, pp. 171-74


c: text/html

text:
A Compagna
A Compàgna, fondâ o 21 de zenâ do 1923, a l’é l’asociaçión di Zeneixi amanti de Zena e da sò tæra, giôxi de antighe glorie, de belésse, de tradiçióin, da parlâ e di costùmmi da sò gente, a-o de fêua e a-o de d'äto de ògni fede polìtica e religiosa.
A l'à e a doviâ sénpre avéi a propia sede a Zêna; a sò léngoa ofiçiâ a l’é o zenéize. A Compàgna a l'è a ciù antiga asociaçión störica e colturale de Zena. O sò scopo o l'è quello de tegnî unïi e affiatæ i Zeneixi pe-a tutêla de l'önô e de tradiçióin e pe-a diféiza di interèsci da Ligùria e di sò tràfeghi, e in te l'ànbito da Costituçión pe-a ciù vasta aotonomîa da Región, pigiando parte atîva a-a vìtta aministrativa.
E sò ativitæ[Càngia | modifica wikitesto]
A Compagna a l'è un menbro da Consulta Ligure. O sò fìn o l'è quello de premêuve e preservâ a stöia e e tradiçioin de Zêna e da Ligùria, contriboindo a tùtte e iniçiatîve lìguri d'arte, coltûa e educaçión. Scìn da-o 1923 a l'òrganìzza ògni anno O Confeugo, e ghe parteçipa ascì o scindico de Zêna, che o fa móstra d'ëse o Dûxe, mentre o prescidénte de l'asociaçión o ghe partéçipa comme Abòu.
O boletìn[Càngia | modifica wikitesto]
O boletìn o l'è a rivista ofiçiâ pe tùtti i sòcci e a l'è publicâ ògni tréi méixi.

robotstxt: allowed

filter: keep


text:
Runseggiu
Runseggiu. I runseggi (o runçeggi) en quelle lümasse de mâ in po ciü grosse (e ciü piccin-e invece e ciammemmu curnetti) da famiggia di mürexi. Vivan inscî scöggi. Pöan arivâ a ese lunghe 10 cm. En di predatuî, ti e pö truvâ ch'en aprövu a mangiase ün musculu doppu d'êsisel'avertu. Cuscì cumme i atre lümasse, sun ermafrudite, saiv'a dî, massc'e figgia insemme, e de spessu ti pö atruvane in pâ attaccæ, squæxi föa de l'ægua, ch'en ancun aprövu a acubbiase, magara da-a nötte primma.
E due specce ciü inpurtante sun:
- l'Hexaplex trunculus (o Murex trunculus o Phyllonotus trunculus) ditu ascì "runseggiu russu de scöggiu" ben ben cumün in scî scöggi da nostra Rivêa, u ven ben cumme lesca pe-i pescuéi, ma u l'é bun ascì da mangiâ
- u Bolinus brandaris (o Murex brandaris) ch'u l'è quellu cu-u "mannegu" e-e spin-e. Intu zeneize antigu "runseggiu" vueiva dî "penaccu"[1], sciben che stu chì semai u faiæ pensâ ciutostu a 'na massa cu-i cioi.
Storicamente u l'è inpurtante perchè antigamente da-a sö bava se ghe prudüxeiva de tente: da-u primmu u blö éndegu e da-u segundu a pùrpua.


text:
Zena
Zêna (Genova in italiàn) a l'é inn-a çitæ de 609.746 abitanti (31/12/2009), cappolêugo da Provìnsa de Zena e da Ligùria. O seu pòrto o l'é o ciù grende e inportante d'Italia, e in di ciù inportanti do Mâ Mediterraneo.
Çitæ da-o passòu gloiôzo, capitâ do "Zenéixe", forte de antîghe tradiçioìn a l'é ascì conosciûa cómme a Superba.
O poêta Petrarca o l'à descrita:
Cómme 'nn-a çitæ de mármo (sòlida cómme o mármo di sò pâxi) o l'à vedûa Giosuè Carducci che inte seu Odi barbare o l'à scrîto:
Indiçe
Teritöio[Càngia | modifica wikitesto]
O teritöio do Comùn de Zena o mezua 243 kmq, e o l'é conpòsto da 'nn-a stréita fàscia costêa couzâ da tanti brìcchi ben ben èrti.
A mêza stradda tra Vexima e Caolongo s'arve l'anfitiâtro naturâle do Pòrto de Zêna, acugéito a ponente da-a colìnn-a de San Benigno (in parte deruâ into o fascismo pe anpliâ o pòrto), a levante da-a colìnn-a che da Caignan a monta a-o Righi fìn a unîse, a l'ertéssa do Fòrte Speron, con quella de San Benigno.
Fêua di doî contraffronti scóran i doî rien ciù inportanti da çitæ: a levante o Besagno, ch'o l'arriva a-o mâ into quartê da Fuxe; a ponente o Ponçeivia, ch'a divìdde San Pe d'Ænn-a da Corniggen. Se delinean coscì çìnque zöne prinçipæ: o céntro; a Valponçeivia; a Valbesagno; o ponénte e o levànte.
Clìmma[Càngia | modifica wikitesto]
O clìmma de Zêna o l'é tenpiòu marittimo. A tenpiatûa media annua a l'é de +15,6 °C, gh'é unn-a grande umiditæ , sorvetùtto de stæ, e cêuve mediamente 1300 mm annui.
Stöia de Zena[Càngia | modifica wikitesto]
- Veddi a Stöia de Zena
Bandêa de Zêna[Càngia | modifica wikitesto]
A Bandêa de Zêna a l'é costituia da a crôxe róssa in campo giànco: a l'é dîta crôxe de San Zòrzo ascì e a-i ténpi d'accai a l'êa o scìnbolo di pellegrin cristien che se recavan inti lêughi santi do cristianeximo a pregâ e che dòppo o 1095, ànno da conquista de Geruzalémme da parte di Turchi, àn deciso de pigiâ a croxe e liberâ a tæra dôve o l'êa nasciûo e visciùo Gexû Cristo, dando òrìgine a-e Croxæ. A Bandêa de Zena a l'à tante bandêe scìmili, cómme a Bandêa de Milan e quella Ingléize che gh'àn a crôxe de San Zòrzo ascí.
Önôrificenze[Càngia | modifica wikitesto]
O 1 agosto 1947, a çitæ de Zêna a l'é stæta inscignïa da medaggia d'öo a-o valô militâ[2] co-a segoénte motivaçión:
Abitànti[Càngia | modifica wikitesto]
Zêna a gh'à sénpre avûo 'nn-a demografia stàbile ma into XX Secolo Zêna a l'à avûo mólti ouménti e diminuçioin de popolaçión. Inti anni da-o 1950 a-o 1970 gh'é stæta molta imigraçión da-o Sùd Italia, coscí che a popolaçión a l'é cresciùa inti anni '50 e '60 arrivando ad avéi inti anni '70 ciù de 800.000 abitànti. Dapeu inti anni '80 e anni '90 a l'à sùbiu 'nn-a drastega diminuçión de abitànti da quande e grénde indùstrie cómme l'ItalSider e l'Ansaldo són stæte serræ. Perö ancheu ghe n'é mólti forèsti, cómme equadoriàn, marochìn, cinéixi, che stan rinpopolando çertidùnn-e zöne popolâi cómme San Pê d'Ænn-a e o CEP. Comónque a diminuçión a l'è senpre costante e Zêna za conta çirca 600.000 anime, cîfra che segóndo e stìmme de l'ISTAT a gh'aviéiva da rimanê stagna pe-o cençimento do 2011.
Pòsti de Interèsse[Càngia | modifica wikitesto]
Céntro Stòrico e Lanterna[Càngia | modifica wikitesto]
O céntro stòrico de Zêna o l'é 'n tra i ciù grendi d'Ouròpa (o mezúa çirca quattroçentomia mêtri quàddri), e o l'é costituîo da quella che ancheu a l'é Vîa Garibaldi con d'i belìscimi palaçi do 1500, in stîle Renascimentâ e Barocco. Parte do seu céntro stòrico o l'é un d'i patrimòni de l'umanitæ de l'UNESCO da o lùggio 2006.
Unn'âtra mêta turistica pe ecelénsa a l'é l'antîgo bórgo marinaro de Boccadâze, co-e pittoresche barche molticoî, pósto cómme a finn-a passeggiâ (Corso Italia) che costezza o Lido d'Arbâ.
No se pêu no çitâ a Lanterna, o scìnbolo de Zêna. Ærta 117 mêtri, un ténpo a servîva cómme fâro a-e nâvi che arrivâvan a Zêna. A seu lûxe a se veddéiva a 40 km de distànsa. Edificâ in sciâ colinn-a de San Benigno, a pöca distànsa da San Pê d'Ænn-a, a l'é stæta mólte vòtte inti vàrri sécoli restruttûâ a càoza di atàcchi nemîxi.
Pòrto Antîgo[Càngia | modifica wikitesto]
O Pòrto antîgo o l'é 'nn-a parte do pòrto de Zêna ch'a serve cómme quartê rexidensiâle, céntro pe o turìsmo, céntro colturâle e pei servissi. O l'é stæto riadatòu a l'iniçio di anni '90, primma o l'êa stæto squæxi abandonòu. L'area interessà - dîta Area Expo ascì - a va da-a ciàssa Caregamento, dónde gh'é l'antîgo Palàçio San Zòrzo, scìn a-a punta do Meu Vêgio. O sò totâ restauro, finîo into 1992 o l'é un progétto do Renzo Piano.
E prinçipæ struttûe son:
- L'Acquâio
- Palaççio San Zorzo, sede do Banco de San Zorzo e de l'Aotoritæ portoâ
- O Bigo
- Porta Soviann-a
- I ex Magazzin do coton
- l'Aren-a do mâ
Traspòrti[Càngia | modifica wikitesto]
Staçioìn de ferovîe[Càngia | modifica wikitesto]
Zêna a gh'à dôe inportànte staçioìn inta categorìa Grende Staçioìn de-e ferovîe:
- A Staçión de Zêna Prìnçipe (24.000.000 de pasagê)
- A Staçión de Zêna Brignole (22.000.000 de pasagê)
Gh'é pöi a Staçión de San Pê d'Ænn-a che, gràçie a-i seu 9.000.000 de pasagê, a l'é into progràmma çénto Staçioìn.
Sport[Càngia | modifica wikitesto]
Zêna a l'é a pàtria do zêugo do balón, dónde into 1893 o l'é nasciûo o Zena (Genoa cfc), a prìmma squàddra d'Italia; into 1946 a Sampdoria. A Séstri, un quartê do ponente, gh'é ànche a Sestreize.
Binellàggi[Càngia | modifica wikitesto]
Zêna a l'è binellâ con:
- Baltimora, Stati Unïi d'America
- Columbus, Stati Unïi d'America
- Marsiggia, Fransa
- Chios, Greçia, da-o 1985
- Huelva, Spagna
- Odessa, Ucrainn-a
- Fiume, Croaçia
Acòrdi bilateræ con:
Nòtte[Càngia | modifica wikitesto]
- ↑ Elenco pubblicazioni dell'Unità Organizzativa Statistica del Comune di Genova
- ↑ (IT) Sito istituzionale del Quirinale, conferimento della medaglia d'oro


text:
Spescimetrô
Ô spescimetrô ô l' è un strümentô de mezüa in graddô de mezüä i spessôi, che ô vegne dövioô in te l'industria e in ta tecnologia meccanica. Ô termine ô vegne üzoô pe indicä tipologie de strümenti anche ben ben differenti: seggie quelli destinæ a mezüe de spessôre esternô (es. lastre, lamë), seggie quelli destinæ a mezüe de spessôre internô (es. cave, fessüe).
Indiçe
Spescimetri a lamine[Càngia | modifica wikitesto]
Ô spescimetrô a lamine ô l'è un calibrô fissô costituiô da una lamina de metallô realizzä con accuratezza in te un precisô spessôre (spessôre nominale). Normalmente vegne realizzoô de lamine con spessôre nominale compreiso tra 0.05 e 1 mm.
A precixiôn de questi strümenti a nô l' è môltô elevä (raramente megiô de 0,01 mm) e l' è façile aruinali pe abraxiôn o pe ceigatüa. Questô spescimetro ô vegne dövioô :
- côme riferimentô de spessô noto (es. pe a regôlaziôn de zöghi meccanici);
- pe mezüä ô spessô de quote interne piccinne (es. cave e fessüe).
Cômme pe i blocchetti pianparalleli, raramente se dövien singôlarmente, ma vegnen fôrnï e utilizzæ in serie ciü o meno nümerôse, côstituie da lamine de diversô spessô, con prôgresciôn aritmetiche che permetten de crövï l' ambitô ciü largô pôscibile. Cômme per i blocchetti, pöen esse combinæ pe realizzä calibri de spessô nô presente inta serie. E serie vegnen normalmente cônfeziônæ in pacchetti costituï da unna pilla de lamine serræ inte unna custodia rigida; sôn incernieræ a un estremô de questa custodia. Giandô, a lamina a sciorte dä custodia, rendendôse dispônibile a esse döviä. In commerciô sôn dispônibili seggie serie côn spessôi nominali metrici, che serie in ünitæ imperiali britanniche.
Struttüa[Càngia | modifica wikitesto]
E lamine vegnen realizzæ attraversô möatüa, e sôn in aççä de erta qualitæ particôlarmente flescibile (pe pôei esse façilmente accôbiæ anche quande confezionæ in pacchetti). Pe ridüine l'uzüa, e lamine vegnen preventivamente tempræ o subiscen di trattamenti superficiali de indüimentô (es. carbüraziôn).
Existen in commerciô anche lamine in lattôn che vegnen utilizzæ quande l' è necessaiæ döviä do materiale no magneticô (per esempio in ta regôlaziôn dô pôziçiônamentô di sensôi magnetici). L'è neçessaiô però tegnï presente che questi spescimetri tenden a rôinase façilmente.
Aô spescimetrô vegne spessô dæta unna sagoma rastremä e arrôtôndä a unna estremitæ pe façilitä l'intrôdusiôn in te fessüe streite.
Spescimetri a quadrante[Càngia | modifica wikitesto]
Ô spescimetrô a quadrante ô l' è un strümentô destinoô ä lettüa de quote esterne, o ä mezüa de tocchi de piccôle dimensciôn o ä lettüa dô spessô de lastre o lamë. Raramente questi strümenti eseguen lettüe de spessôi superiôri a 10 mm e con risoluçiôin superiôri a 0,01 mm. De struttüa, questi spescimetri s' assômegian a un micrometro, però ô dispoxitivô de lettüa a vie/tambüô ô l' è sôstituiô da un ciü pratico cômparatô. Ô quadrante o l' è calibroô pe indicä zerô quande i tastatôri sôn a côntattô.
Ô spescimetrô ô vegne completoô da un leverixmô che ô permette all'operatô de mesciä façilmente ô tastatô mobile.
Spescimetri a ultrasönni[Càngia | modifica wikitesto]
Ô spescimetro a ultrasönni ô l'è un strümentô che ô serve pe a lettüa dô spessô de un toccô realizzoô in materiale ünifôrme. Questi strümenti pöen eseguï lettüe de spessôi cômpreixi tra 0,01 e 200 mm e con risoluçiôin superiori a 0,01 mm. Questô tipô de spescimetrô ô l' è particôlarmente ütile:
- quande se deve mezüä ô spessô in te di punti distanti da ô bordô dô toccô;
- quande gh'è bezögnô de mezüä ô spessiô in te di punti dove no l'è poscibile arrivä a tutte e due süperfiçie esterne dô toccô.
I spescimetri a ultrasönni son fæti de due parti:
- apparecchiatüa de lettüa, che a cômprende almenô
- ô generatô de ultrasönni;
- ô condizionatô de segnale pe ô trasduttô;
- l'elaboratô da mezüa;
- trasduttô ultrasonico, una testinna che a côntegne almenô un cristallô piezoelettricô pe a generaziôn e a lettüa di ultrasönni.
Principiô de funsionamentô[Càngia | modifica wikitesto]
Ô principiô de funsiônamentô de questô tipô de spescimetrô ô l' è ô mæximô dô 'Sonar: vegne emissô un fû ultrasönicô e se rileva ô ritardô dell'eco de ritôrnô; conoscendo a velocitæ dô sönnô in tô mezzô, se pö calcôlä a distansa dä superfiçie che a l' ha riflessô l'impulsô sonoro. In tô caxô speçifico ô spescimetrô ô rilevva l'eco de ritôrnô generä dä superfiçie opposta rispetto a dônde l' è stætô pôsiziônoô ô trasduttô ultrasönicô.
Cônscideraçiôin pe l'utilizzô[Càngia | modifica wikitesto]
Un aspettô diffiçile in te l'utilizzô dô spescimetrô a ultrasönni a l'è a definiçiôn da velôçitæ dô fô in tô materiale dô toccô da mezüä. Defæti ogni materiale ô l' ha una sö speçifica velocitæ de propagaçiôn dô fô (pe i metalli a pö esse cômpreiza tra 1500-6000 m/s). Errôi in ta definiçiôn de questa velocitæ se trasferiscen direttamente in ta precixiôn da mezüa.
De cônseguensa gh'è due mainë de döviä ô strümentô:
- Cônôsce da primma a velocitæ de propagaçiôn dô fô (certificä da chi fôrnisce ô materiale). In te questô caxô l' è sufficiente impostä côrrettamente ô strümentô.
- Calibrä sperimentalmente ô strümentô in sce ô toccô meximô da mezüä. Defæti, avendô a dispôxiçiôn un bordô liberô in sce ô toccô, l' è pôscibile regôlä ô strümento in sce quellô, avendô preventivamente eseguiô a mezüa con un strümentô tradiçiônale (es. un micrometrô).
Un atrô aspettô da tegnï presente in te ô döviä ô spescimetrô a ultrasönni ô l'è che se pöen ottegnï lettüe corrette sôlô in sce spessôi omogenei; in presenza de strati de materiale differente, intercapedini o bôlle d'aia se ha di fäsi echi che crean errôi de lettüa.


text:
Navega in mòddo sarvægo.
Séggi fra i primmi a esporâ e verscioin futûre de Firefox pe computer, Android e iOS.
Beta
Preuva e urtime carateristiche de Android, primma ancon che vegnan rilasciæ a-o resto do mondo.
Firefox Beta o manda in outomatico di comenti a Mozilla. Pe saveine de ciù
Danni di comenti pe agiutâne a dâ i urtimi recatti in sce prestaçioin e fonçionalitæ inte 'n anbiente stabile.
Nightly
Mîa e neuve carateristiche de Android inti primmi pasci. Domoite a teu reizego.
Firefox Nightly o manda in outomatico di comenti a Mozilla. Pe saveine de ciù


text:
Papê
Papê (da-o latin papyrus, ch'o ven da-o grego πάπupoς), produto industriâ fabbricao con de sostançe fibrose despægie, redúte in pasta umida e quindi in fœuggi sottî e flescibili pe varri uxi, specce pe scrivighe, stampâghe ò fasciâ.
Indiçe
Cenni storichi[Càngia | modifica wikitesto]
O papê o l'ea za fabbricao in Ciña, a quante se sa, into 2° sec. a.C. A conoscença di procesci de fabbricaçion a passò inta Corea into 7° sec. d.C. e de chì into Giapon, estendendose into seccolo seguente inte tutto l’Oriente e da pœu, a œuvia di Arabi, inte l'Africa settentrionâ, in Spagna e in Seçilia, d'onde proven o primmo documento œüropeo in sce papê do 1109 (lettia da contessa Adelaide); verso o 1150 a l'ea attiva una cartea inta çittæ spagnolla de Xàtiva. In Italia s'ha notiççia de una cartea ch'a fonçionava presso Bologna, in sce-o Ren, primma do 1200, pe œuvia do meistro Poleize da Fabrian, çittæ ch'a vègne (da-a segonda meitæ do 13° sec.) e a l'arestò a longo o centro da produçion papiæa italiaña. Impulso grandiscimo ebbe l’industria papiâ con l’invençion da stampa, ch'a n'accrebbe enormemente o consummo. A fabbricaçion meccanica do papê a fu introduta da L.N. Robert, inventô da macchina continnua in cian, e squæxi contemporaniamente da M. Leistenschneider, inventô de quella ‘in tondo’, in sce-o finî do 18° seccolo.
Fabbricaçion e allestimento[Càngia | modifica wikitesto]
Mateie primme[Càngia | modifica wikitesto]
E mateie primme dœuviæ pe preparâ o papê vegnan distinte in fibroze e no fibrose: e primme forman o feltro de fibbre intreççæ, e segonde conferiscian a queste de particolæ proprietæ (cô, peizo, superfiçie liscia ec.). E mateie fibrose son constituie da-e coscì díte paste de legno (çelluloza) che pœuan êse: chimiche (çelluloza praticamente pua), meccaniche (legno sfibrao) e semichimiche (con caratteristeghe intermedie fra e doe precedente).
E mateie primme fibrose despægie da-e paste de legno aoa mençunæ, son costituie da: a) straççe de coton, lin, canneva, iuta ec.; primma de l'impiego queste straççe subiscian una çernia, da pœu son fæte a tochetin e ‘cœutte’ in aotoclave in prezença de soluçioin diluie de alcali (caçiña, soda ec.) che agiscian da sgrassanti e da decoloranti; o produto da cottua appeña scaregao da-e aotoclave o ven sfiarsoao (in olandeixi ec.) in moddo da dâ una sospenscion de fibbre ch'a pœu êse urteriormente ingianchîa; b) papê de ricuppero (papê riciclao), costituio da retaggi, da papê da maxei ec.; in questo caxo ascì se procede a un trattamento con alcali in aotoclave, pe asportâ o bruttô, a colla, l’inciostro ec., e o produto o ven da pœu sfibrao in olandeixi e eventualmente urteriormente decolorao. Otr'a ço, comme materiâ fibrozo pe papê, se pœu dœuviâ de fibre artifiçiæ scintettiche, segge azonzendole in quantitæ do 10-20% a-i normæ impasti fibroxi de produti çelluloxichi segge preparando di impasti formæ soo che da de fibbre scintetiche ò artifiçiæ. Tæ fibbre devan êse ‘fibrillabile’, in grao saiv'a dî de formâ un fœuggio papiâ pe effetto de l'aotocoexon; in caxo contraio receddan l’azonta de sostançe ligante. Queste despæge mateie primme, ò meze paste, doppo un eventuâ urteiô trattamento de decoloaçion vegnan fra lô mescciæ in rapporti despægi a segonda di tipi de papê da prodúe e de so carateristeghe; o produto risurtante o ven da pœu sottoposto a raffinaçion, saiv'a dî desfæto e sfibrao con di procedimenti che conferiscian a-e fibre una mao flescibilitæ e consentan d'ótegnî da queste di papê ciu compatti, meno poroxi e meccanicamente ciu rescistenti. A-a sospenscion de fibre coscì preparæ son addiçionæ i componenti no fibroxi constituii da di materiæ de carega, ò careghe (caolin, tarco, carbonato de caço, sorfato de caço ò de bario ec.), che dan a-o produto ciu gianchixe, n'amegiôan l’attitudine a riçeive a stampa ec., da di materiæ collanti (colofonia ciu ò meno savonificâ, gelatiña, cazeiña ec.), che confeiscan una rescistença a-a penetraçion de l'inciostro, da di coloranti pe impartî e coloraçioin vosciue, da di sgiancanti ottichi, da di additivi pe incrementâ a rescistença a umido do papê. E careghe, i collanti, i coloranti pœuan ascì êse applicæ in sce-a superfiççie do fœuggio de papê za formao.
Processo de fabbricaçion[Càngia | modifica wikitesto]
A fabbricaçion do papê a segue un processo continno realizzao pe mezo de macchine (ciammæ appunto macchine continnoe ) distinte in macchine continue "in cian" e "in tondo". Inte macchine continue in cian, a sospenscion da mateia primma a ven versâ in strato sottî, de spessô uniforme, in sce una teia metallica sença fin ch'a-a libera da l'ægoa pe schiœuia e pe aspiaçion e a-a cede, redúta a una banda umida continnoa, a un feltro ch'o-a porta a passâ fra despægie cobbie de cilindri pressadoî e esciccatoî i quæ elimminan l’ægoa da-o fœuggio, i primmi pe spremitua e i âtri mediante o calô da superfiçie; a-a fin o fœuggio o ven ingugeito a de gren bobiñe. A largheçça e a veloçitæ de macchine continnoe son anæte sempre aomentando: e primme gh'aivan a largheçça de circa 1 m e favan pochi metri de banda a-o menúto. E macchine moderne pœuan arrivâ a 10 m de largheçça e a veloçitæ de produçion de circa 1500 m/min, co-ina produçion diaia ch'a pœu êse de l'orde de de çentanæa de tonnei. A macchina in tondo a difeisce da quella ciaña inta formaçion iniçiâ do fœuggio: de fæto a pasta a l'è prelevâ da un cilindro coverto de teia metallica o quæ o gia pe meitæ immerso inta tiña, da-a quæ o soleva un sœu de pasta, aderente a-a so superfiççie, che da pœu o ven destaccao e transfeio in sce di feltri compindo un percorso anallogo a quello ch'o fa inte l'âtra macchina. O scistema, za dœuviao pe a produçion de di tipi ben fin de papê e con di boin effetti de filigraña, ancœu o l'è dœuviao sorvetutto pe a fabbricaçion di cartoin. Pe çerti uxi o papê o l'è dœuviao comm'o sciorte da-a macchina continnoa (prez., pe tanti papê da imballaggio), ma in genere o papê o l'ha da subî un ò ciu trattamenti supplementæ (allestimento): lucidatua, satinatua, teiatua, gofratua, rigatua, taggio inte di formati stabilii.
Allestimento[Càngia | modifica wikitesto]
L’allestimento do papê o se pœu fâ in rolò ò in fœuggio, con ò sença calandratua. E opiaçioin fondamentæ de l'allestimento do papê in rotoli conscistan inte 'n controllo da banda de papê produta da-a macchina continnoa, into refiâne i bordi e into taggio in strisce de largheçça prestabilia mediante di cotelli circolæ. Se o papê o dev'êse calandrao, pe rendine a superfiçie perfettamente liscia a-o scopo de façilitâ segge a scritua segge a stampa, o vegne primma inumidio, e da pœu inviao a-a calandra, formâ da ciu cilindri a asse orizzontâ, sovrapposti, âternæ, metallichi ò rivestii in cartalaña, passando fra i quæ a banda de papê a l'aquista o grao vosciuo de lucido pe o contatto co-a so superfiçie (pœuan ascì êse rescádæ mediante circolaçion de vapô). Ançiché in rolli, o papê, calandrao ò patinao, o pœu êse confeçionao in fœuggi; a banda a ven retaggiâ a mezua e i fœuggi, controllæ e contæ, recugeiti in ríxime.
Impatto ambientâ[Càngia | modifica wikitesto]
A partî da-i anni 1990 molti interventi son stæti approntæ pe sostegnî l’industria do papê in termini de impatto ambientâ e de gestion de risorse materiæ e energetiche. Questi son stæti prinçipalmente finalizzæ a minimizzâ o consummo de l'ægoa attraverso l’ottimizzaçion di cicli produtivi (prez., in Italia o settô papiâ tra o 1970 e o 2000 o l'ha redúto o consummo idrico do 15% nonostante o conscistente aomento da produçion de papê); diminuî a capaçitæ inquinante inti procesci de produçion de paste de papê, amegioando l’effixença de utilizzo de mateie primme e di aoxiliæ; redue i refúi produti durante tutte e faze do ciclo de vitta do papê e do carton, con aomento do tascio de riciclo; risparmiâ energia.
Clascificaçion e formati[Càngia | modifica wikitesto]
A clascificaçion do papê a pœu êse fæta in baze a-o cô, a l'incollatua, a-o spessô, a-a rescistença a-a traçion e a-o streppo, a-a massa pe unitæ de superfiçie (grammatua: scin a 30 g/m2 s'ha e veliñe , da 30 a 150 quelli propriamente dîti, da 150 a 400 g/m2 e a-o de la di 400 g/m2 i cartoin ), a-o formato (se in fœuggi: mezua di læti; se in bobiña: largheçça da bobiña), a-a trappettatua, a-a filigraña. In relaçion a-e mateie primme dœuviæ i papê se clascifican in: fin, se fabbricæ con di materiæ fibroxi çernui, comme straççe e çelluloza; mezofin , se fabbricæ con de paste mescce; andanti, se a mateia de base a l'è a pasta de legno. Pe l’uzo a-o quæ son destinæ se distingoe: papê da imprescion, da scrive, da dizegno, da stampa, tutti in nomioxiscime varietæ; cartasciughe; papê da fasciâ, pe imballo, pe coertiñe, pe involucri de sostançe alimentæ ec.; papê speciæ, papê pe valoî, papê patinæ, metallizzæ, œuiæ, pergamenæ.
Inta gran parte di paixi i fœuggi de papê g'han de dimenscioin unificæ; in Itallia i formæ unificæ ciu comun son quelli da coscì díta ‘serie A’ . A dimenscion minô de un formato a l'è pâ a-a maggiô do succescivo, mentre a dimenscion maggiô de un formato a l'è circa o doggio da minô do succescivo; pertanto l’area de ciascun formato a l'è o doggio de quella do formato succescivo (in millimetri: A0 = 840×1188; A1 = 594×840; A2 = 420×594; A3 = 297×420; A4 = 210×297; A5 = 148×210; A6 = 105×148). Existe ascì âtre doe serie de formati (B e C), a l'uzo impiegæ pe buste ò cartelle.


text:
Marco Polo
Marco Polo (Venessia, 15 Settembre 1254 – Venessia, 29 Zenâ 1324) o l'è stæto 'n esploratô e mercante venessian che, insemme a-o poæ Nichiozo e o barba Mattê, o l'è stæto tra i primmi oçidentâli a rivâ in Cinn-a (ciammâ da lë Chatai) percorindo a coscì dïta "Via da Sæa".
E cronache do sêu viaggio son stæte dettæ da lë a Rusteghello da Pisa, o sêu compagno de prexon a Zena, e arrecûgeite inte 'n libbro intitolòu "Deuisament dou monde", conosciûo comme "il Milione" ("o Million", oppûre "o Mion").


text:
A poxiçión da Svissea insciâ càrta giögràfica
A Svìsera, Confoederatio Helvetica in
latin, Confederazione Svizzera in
italian, Confédération suisse in
françéize, Confederaziun svizra in
romancio e Schweizerische Eidgenossenschaft in
tedesco ascì, paize de l'Ouròpa centrâ sensa acesso a o mâ , a sò capitâ a l'é
Berna. A Svìsera a l'é indipendente da-o primmo de agosto do
1291.
A Svìsera a confin-a co-a
Germania, a
Fransa, l'
Italia, l'
Austria e o
Liechtenstein e a gh'à quattro lengoe naçionæ (
françèise,
italian,
tedesco e
romancio). A Svissëa a gh'à 'nn-a longa stöia de neutralitæ (a no l'é stæta in guæra da-o 1815) e pe questa raxon a dà alögio a divèrse òrganizaçioìn internaçionæ cómme a
Crôxe róssa, l'
Òrganizaçión di tràfeghi mondiæ e doî scagni de l'
ONU.
A Svissea a l'é de longo inverdugoïa da a seu indipendensa e neutralitæ: a l'é intrâ inte l'ONU into
2002 soö e a l'é 'n di pöchi pàixi de l'Ouròpa ch'a no l'é interessâ a fâ parte da
Communitæ Ouropea: con tùtto ch'a l'à firmòu divèrsi trattæ bilateræ e che a seu legislaçion a l'é de longo vexinn-a a quélla da comunitæ, a domanda de adexion a l'é stæta refuâ da a popolaçion in diversi
referendum.